Video: Betogers, ouer betrokke in skermutseling by skoolDie toneel vroeg vanoggend buite Hoërskool Overvaal. Foto: Verskaf. Een van die ouers van ŉ leerder van Hoërskool Overvaal is Woensdagoggend deur ŉ betoger van die EFF geskop. Beeldmateriaal van dié voorval het intussen op sosiale media begin versprei. Ian Cameron, hoof van gemeenskapsveiligheid by AfriForum, het aan Maroela Media gesê die voorval het plaasgevind nadat die ouer by twee geleenthede vir die betogers ŉ kru handgebaar gewys het. Volgens Cameron is die konfliksituasie egter vinnig in bedwang gebring. Cameron het gesê die situasie buite die skool is tans weer rustig, hoewel daar steeds sowat 60 betogers voor die skool saamdrom. “Die kinders is in die skool en die hekke is gesluit, klasse gaan normaalweg voort binne. “Een van die betogers het nou hier verby ons geloop en geskree: ‘Ons kom terug, ons kom terug. Ons gaan hierdie skool brand!’” Die toneel vroeg vanoggend buite Hoërskool Overvaal. Foto: Verskaf. Daar is egter ŉ sterk polisieteenwoordigheid by die skool en ŉ polisie-njala staan voor die hek geparkeer. Betogers skree buite die hekke “Voetsek Apartheid!” en “F***f Afrikaans!”. Lede van die Boerelegioen was glo ook teenwoordig by die skool en het een van die skool se slotte geknip. Die betoging hou verband met ŉ hooggeregshofuitspraak vroeër die week toe die hof beslis het dat die Gautengse departement van onderwys nie Hoërskool Overvaal kan dwing om 55 Engelssprekende leerders by die skool in te neem nie. Maroela Media het vroeër berig die skool het aangevoer hy het nie plek vir nog leerders of die nodige hulpbronne om Engelssprekende leerders te onderrig nie. Intussen het Steve Mabona, woordvoerder vir die Gautengse departement van onderwys, gesê Panyaza Lesufi, LUR vir onderwys in Gauteng, sal Hoërskool Overvaal om 11:00 besoek om die eerste dag van die skooljaar te monitor. Kyk die video hier: